6.0 โครงการในอนาคต

  6.1 โครงการโรงงานไฟฟ้า

บริษัท ทีพีไอ โพลีน เพาเวอร์ จำกัด ในฐานะบริษัทย่อยของบริษัทฯ
ได้ดำเนินการลงทุนในโครงการโรงไฟฟ้าพลังงานความร้อนทิ้งขนาดประมาณ 36 เมกกะวัตต์
ได้รับการอนุมัติการส่งเสริมการลงทุนจากสำนักงานส่งเสริมการลงทุน (BOI)
โดยได้รับสิทธิประโยชน์ด้านภาษี
ในส่วนของการยกเว้นภาษีการนำเข้าเครื่องจักรและการยกเว้นภาษีเงินได้นิติบุคคลเป็นระยะเวลา
8 ปี ตลอดจนได้รับการพิจารณารับรองผลการศึกษาผลกระทบด้านสิ่งแวดล้อม (EIA)
จากสำนักงานนโยบายและแผนทรัพยากรธรรมชาติและสิ่งแวดล้อมให้สามารถดำเนินการโครงการผลิตไฟฟ้าจากความร้อนทิ้งของโรงงานปูนซีเมนต์ได้
ซึ่งขณะนี้ทางบริษัทฯอยู่ในระหว่างก่อสร้างอาคารและติดตั้งเครื่องจักร
คาดการณ์ว่าจะสามารถดำเนินการให้แล้วเสร็จพร้อมทดสอบการเดินเครื่องจักรเพื่อผลิตกระแสไฟฟ้าได้ประมาณเดือนพฤศจิกายน
โดยโครงการดังกล่าวจะทำให้บริษัทฯ สามารถประหยัดต้นทุนค่าไฟฟ้าโดยประมาณ 500
ล้านบาทต่อปี

โครงการดังกล่าวนี้นอกจากจะทำให้สามารถประหยัดพลังงานไฟฟ้าได้แล้ว
ยังเป็นโครงการที่ช่วยลดผลกระทบต่อสิ่งแวดล้อม
โดยสามารถลดปริมาณการปล่อยก๊าซคาร์บอนไดออกไซด์ซึ่งเป็นสาเหตุที่ทำให้เกิดก๊าซเรือนกระจกตัวสำคัญที่ทำให้เกิดภาวะโลกร้อน
ซึ่งบริษัทอยู่ระหว่างการขอขึ้นทะเบียนเป็นผู้ลดการปล่อยก๊าซเรือนกระจกตามกลไกการพัฒนาที่สะอาด
(CDM) ตามพิธีสารเกียวโต ซึ่งจะทำให้บริษัทฯสามารถที่จะได้รับ Carbondioxide credit

  6.2 โครงการเกี่ยวกับธุรกิจปูนซีเมนต์

  บริษัทฯอยู่ระหว่างเตรียมความพร้อมในการขยายโรงงานปูนซีเมนต์โรงที่ 4
  ซึ่งบริษัทฯได้ลงทุนในโครงการดังกล่าวตั้งแต่ปี 2539
  ซึ่งต่อมาได้หยุดชะงักลงชั่วคราวในช่วงเกิดภาวะเศรษฐกิจถดถอยในปี 2540
  โดยบริษัทฯได้ลงทุนในส่วนงานอาคารและโครงสร้างพื้นฐานไปแล้วประมาณ 3,000 ล้านบาท
  ยังคงเหลืองานส่วนใหญ่เป็นการติดตั้งเครื่องจักร
  ซึ่งคาดว่าจะใช้เวลาในการสานต่อโครงการดังกล่าวให้แล้วเสร็จได้ภายใน 1.5 - 2 ปี
  ทั้งนี้โครงการลงทุนในโรงงานปูนซีเมนต์โรงที่ 4
  จะขึ้นอยู่กับผลการศึกษาความเป็นไปได้ในการลงทุนและแหล่งที่มาของเงินทุนตลอดจนเงื่อนไขของสัญญาหลักในการปรับโครงสร้างหนี้ของบริษัทฯ
  หรือภายหลังจากที่บริษัทฯออกจากแผนฟื้นฟูกิจการแล้ว โดยหากโครงการโรงงานปูนซีเมนต์โรงที่
  4 ดังกล่าวแล้วเสร็จ จะส่งผลให้บริษัทฯมีกำลังการผลิตปูนซีเมนต์เพิ่มขึ้นอีกประมาณ 3,000,000
  – 4,000,000 ตัน จากเดิม 9,000,000 ตัน รวมเป็น 12,000,000 – 13,000,000 ตัน
  ทำให้บริษัทฯมีกำลังการผลิตรวมใกล้เคียงกับผู้ผลิตปูนซีเมนต์รายใหญ่อันดับ 2 ของประเทศ

  6.3 โครงการเกี่ยวกับธุรกิจเม็ดพลาสติก LDPE/ EVA

  บริษัทฯ ได้ริเริ่มค้นคว้าผลิตแผ่นฟิล์มพลาสติก ที่ใช้ในการประกอบแผ่นเซลล์แสงอาทิตย์ (Solar
  Cell Panel) ในขณะนี้อยู่ในขั้นตอนการนำผลิตภัณฑ์ส่งให้สถาบันทางเทคนิค
  และบริษัทผู้ประกอบแผ่นเซลล์แสงอาทิตย์นำไปทดสอบในขั้นตอนสุดท้ายก่อนออกจำหน่าย
  บริษัทฯเชื่อว่าความต้องการแผ่นฟิล์มพลาสติกจะเติบโตอย่างมาก
  เนื่องจากประชาคมโลกมีความสนใจต่อการใช้พลังงานแสงอาทิตย์เป็นพลังงานทางเลือก
  บริษัทฯจะเป็นบริษัทแรกในเอเซียตะวันออกเฉียงใต้และเอเซียใต้ ที่ผลิตแผ่นฟิล์มพลาสติก
  เพื่อการใช้งานดังกล่าว

  บริษัทฯ ยังมีแผนที่จะพัฒนาการผลิต EVA ชนิดเหลว โดยอัตราการเติบโตของความต้องการ EVA
  ชนิดนี้มีสูงมากในอุตสาหกรรมเฟอร์นิเจอร์ หีบห่อและอื่นๆ
  เนื่องจากมีการเปลี่ยนแปลงการใช้กาวอุตสาหกรรม (Adhesives)
  จากสารที่มีอันตรายในด้านสิ่งแวดล้อมและต่อสุขภาพมาเป็นสาร EVA
  ที่เป็นมิตรกับสิ่งแวดล้อมและสุขภาพ

  6.4 โครงการเกี่ยวกับธุรกิจคอนกรีตผสมเสร็จ

  ทีพีไอ คอนกรีต
  มีแผนขยายหน่วยการผลิตคอนกรีตผสมเสร็จให้สอดคล้องกับภาวะการก่อสร้างที่กำลังขยายตัวอย่างต่อเนื่อง
  โดยในปี 2551 ทีพีไอ คอนกรีต คาดว่าจะขยายหน่วยผลิตเพิ่มอีกประมาณ 2-3 หน่วย